Primarul comunei Gura Teghii, Gheorghe Micleru, a fost trimis în judecată, fiind acuzat de procurori că a mutat în mod ilegal leagăne și uși de la școala din localitatea pe care o păstorește la propria locuință.
Acesta este acuzat de delapidare, abuz în serviciu, fals intelectual, furt, efectuarea de acte de comerţ incompatibile cu funcţia, săvârşite în formă continuată, în calitate de autor instigator şi, respectiv, complice.
În prezent alesul local se află în arest la domiciliu. "În sarcina acestuia s-a reţinut că în calitate de primar al UAT Gura Teghii cu atribuţii în administrarea bunurilor primăriei şi-a însuşit şi a folosit bunuri ale primăriei în interes propriu, respectiv la o pensiune ce o deţine pe raza comunei, a folosit salariaţi ai primăriei pentru a presta lucrări la această pensiune, determinând persoanele cu atribuţii să menţioneze în fals că aceştia s-au aflat la serviciu, a menţinut ca poliţist local o persoană ce trebuia eliberată din funcţie, pe care a folosit-o pentru rezolvarea unor probleme personale, cu încălcarea dispoziţiilor legale, a efectuat acte de comerţ, prin încălcarea dispoziţiilor legale privind incompatibilităţile, administrând în fapt o societate comercială (pensiunea pe care o deţine)", informează prin intermediul unui comunicat de presă Parchetul de pe lângă Tribunalul Buzău, potrivit ziare.com.
Totodată, anchetatorii au dispus trimiterea în judecată a poliţistului local care şi-ar fi încălcat atribuţiile de serviciu.
"De asemenea, prin acelaşi rechizitoriu s-a dispus trimiterea în judecată, sub control judiciar, a inculpatului D.N.I., angajat al primăriei în calitate de poliţist local care în perioada anilor 2022 – ianuarie 2024 şi-a încălcat atribuţiile de serviciu, rezolvând probleme în afara cadrului legal sau în interesul primarului, perioadă în care a desfăşurat şi acte de comerţ incompatibile cu funcţia, administrând în fapt o societate comercială cu obiect de activitate în domeniul forestier. Prin acelaşi rechizitoriu s-a solicitat instanţei menţinerea măsurilor preventive de arest la domiciliu, respectiv control judiciar, luate faţă de cei doi inculpaţi", precizează sursa citată.
Potrivit unei informări anterioare a Parchetului de pe lângă Tribunalul Buzău, primarul comunei Gura Teghii şi-ar fi însuşit două leagăne ce aparţineau primăriei, pe care le-ar fi folosit ulterior la pensiunea pe care o deţinea.